กฎกระทรวง ฉบับที่ 1 (พ.ศ. 2517) ออกตามความในพระราชบัญญัติการฌาปนกิจสงเคราะห์ พ.ศ. 2517
กฎกระทรวง
ฉบับที่ ๑
(พ.ศ. ๒๕๑๗)
ออกตามความในพระราชบัญญัติการฌาปนกิจสงเคราะห์
พ.ศ. ๒๕๑๗[๑]
 

อาศัยอำนาจตามความในมาตรา ๗ มาตรา ๑๑ และมาตรา ๑๒ แห่งพระราชบัญญัติการฌาปนกิจสงเคราะห์
พ.ศ. ๒๕๑๗ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ การขอจดทะเบียนสมาคมฌาปนกิจสงเคราะห์
ให้ยื่นคำขอตามแบบ ส.ฌ. ๑ ท้ายกฎกระทรวงนี้
พร้อมด้วยข้อบังคับของสมาคมฌาปนกิจสงเคราะห์
สำเนทะเบียนบ้านของผู้เริ่มก่อการจัดตั้งสมาคมฌาปนกิจสงเคราะห์ทุกคน
และประวัติแสดงหลักฐานของผู้เริ่มก่อการจัดตั้งสมาคมฌาปนกิจสงเคราะห์ทุกคนตามแบบ
ส.ฌ. ๑ ก ท้ายกฎกระทรวงนี้

ข้อ ๒
การยื่นคำขอจดทะเบียนสมาคมฌาปนกิจสงเคราะห์ให้ปฏิบัติดังนี้
(๑)
ในกรณีที่สำนักงานของสมาคมฌาปนกิจสงเคราะห์ตั้งอยู่ในกรุงเทพมหานคร
ให้ยื่นต่อนายทะเบียนสมาคมฌาปนกิจสงเคราะห์ประจำท้องที่กรุงเทพมหานคร ณ กรมประชาสงเคราะห์
(๒) ในกรณีที่สำนักงานของสมาคมฌาปนกิจสงเคราะห์ตั้งอยู่ในจังหวัดอื่น
ให้ยื่นต่อนายทะเบียนสมาคมฌาปนกิจสงเคราะห์ประจำท้องที่ในจังหวัดนั้น
ถ้าในจังหวัดใดไม่มีนายทะเบียนสมาคมฌาปนกิจสงเคราะห์ประจำท้องที่
ให้ยื่นต่อนายทะเบียนกลางสมาคมฌาปนกิจสงเคราะห์ โดยผ่านผู้ว่าราชการจังหวัดนั้น

ข้อ ๓
ใบสำคัญแสดงการจดทะเบียนสมาคมฌาปนกิจสงเคราะห์ ให้ใช้แบบ ส.ฌ. ๒
ท้ายกฎกระทรวงนี้


ให้ไว้ ณ วันที่ ๑๙ กันยายน พ.ศ. ๒๕๑๗
ท. อัชกุล
รัฐมนตรีช่วยว่าการฯ รักษาราชการแทน
รัฐมนตรีว่าการกระทรวงมหาดไทย



หมายเหตุ : -
เหตุผลในการประกาศใช้กฎกระทรวงฉบับนี้ คือ เนื่องจากพระราชบัญญัติให้กำหนดหลักเกณฑ์และวิธีการในการยื่นคำขอจดทะเบียนสมาคมฌาปนกิจสงเคราะห์
และแบบใบสำคัญแสดงการจดทะเบียนโดยกฎกระทรวง จึงจำเป็นต้องออกกฎกระทรวงฉบับนี้









พรมนัส/ปรับปรุง
๒๗ สิงหาคม ๒๕๖๑



[๑] ราชกิจจานุเบกษา เล่ม ๙๑/ตอนที่ ๑๘๓/ฉบับพิเศษ หน้า ๑/๑
พฤศจิกายน ๒๕๑๗